정조 7년
校理鄭在信疏曰。伏以。臣幸遭明時。濫廁榮塗。入登晝筵。瞻玉色憂民之勤。則藹然大聖人若恫之念也。退歸田里。聽蔀屋祝君之辭。則摠是小須臾無死之願也。臣私竊慶喜于心曰。今日。晠際也。吾君。聖主也。方寸之內。和風可致。對越之際。慶雲可興。以是而往。顧何難調三光而協二氣也。不料昨年三路之荒。實出朝野蘄望之外。絲綸相續。錦玉靡寧。汎舟之役。區劃得宜。發實之政。賙恤無漏。畢竟八域之內。得免一夫之顚壑。周歲之間。遂致兆民之安堵。仍又麥農告稔。秋事有望。含哺之諈。醉人之瑞。庶幾翹足而企之矣。今玆亢旱。又胡爲而至也。一暵三朔。如焚如焦。凄風飛沙。烈陽流金。幾甸兩湖。其災尤酷。哀我民斯。大命近止。豈意以聖上宵旰之憂。乃有此挽近所罕之菑也耶。圭璧遍擧。桴鼓愈邈。聖心惕厲。溫諭惻怛。責己之敎。求助之語。不啻千百餘言。凡今在廷臣僚。孰不感泣欽歎。而商王之六責得雨。宋君之三言徙星。必宜有孚感之捷。昨日之雨。始若滂沱。誠非偶爾。而終夕霂霢。尙靳一霈。餘望雖切於瞻雲。冥應苦遲於格天。仰惟聖情之喜餘悶鬱。益復如何。臣於是時。職在三司之列。苟有一得之見。何敢泯默而無一言乎。第臣學識魯莽。智慮淺短。實無以仰塞明旨之萬一。臣誠愧忸欲死而已。仍伏念。災不虛生。必有所召。試觀今日之國事。治乎。否乎。聖心獨勞而朝象有泮渙之慮。民憂孔艱而廟謨多忨愒之歎。識者之寒心。固已久矣。臣伏讀聖敎。以雨暘休咎得失治亂。皆歸於人主之一心。臣愚死罪。亦以爲今日召災之端。未必不由於我聖上心學工夫。或有所未盡而然也。噫。人主一心。萬化之原。上而敬天。底其稅豫者。卽此心也。下而憂民。致其寧泰者。亦此心也。其可不正其本而澄其源。以爲轉災爲祥。回亂致治之機乎。伏想我殿下。睿智卓越。造詣精深。操存涵養之功。無所闕遺。政令事爲之發。無所差謬。而至誠猶未上格。實惠猶未下究者。無乃我聖上誠意之工。或欠純一而致之耶。程子曰。天德王道。其要只在謹獨。所謂謹獨。是誠意之工也。苟能實其心之所發。無一念不本於誠。無一事不出於誠。勔勔循循。悠久無疆。則天德在於是。王道在於是。何憂乎天災之洊仍。何患乎民生之困瘁也哉。伏惟殿下。聖學高邁。必已慥慥於誠之一字。而惟其旣勉而加勉。旣聖而益聖。是臣區區之望也。惟殿下懋哉。鳴呼。有國之急務。莫先於明義理嚴懲討。從古聖帝明王。孰不好生而惡殺。然而罪關宗社。有難容貸。則誅殛之典。無或少緩。是之謂天討有罪。五刑五庸者也。如其當斷不斷。玩時惕日。以致亂逆無以懲畏。餘孽有所覬覦。則義理由是而晦塞。紀綱由是而隳壞。雖以目下事言之。元惡大憝之合施當律者。許久相持。一例寬假。命討之義不明。神人之憤莫洩。今此恒暘之災。亦安知不由於寬仁太過而剛斷不足乎。伏願殿下。廓揮乾斷。亟允三司之請。先正四凶之罪。其餘諸賊。各以其律施之。以爲答天譴定國。是之道焉。嗚呼。國之有言路。猶人之有血脈。血脈不通而其人能久存。言路不開而其國能不亡者。臣未之聞也。伏惟殿下。好問察邇。從諫弗咈。未言者導以言之。已言者虛以受之。卽阼七年之間。無一人以言獲罪。容諫之量。誠可謂超越百王。而觀於章奏之上。批鱗無人。噤烏成風。彌縫爲謨國之長計。姑息爲保身之良策。至於衮職闕失。則無敢有直陳不諱者。豈以殿下初無闕遺之可以補拾故耶。伯禹戒舜曰。無若丹朱傲。周公之戒成王曰。無若殷王受之迷亂。以大舜之聖。成王之賢。何嘗一毫近似於丹朱殷受。而二聖之誥戒。猶若是切至者。蓋出忠愛之眷眷。而微大舜成王。則伯禹周公。亦安得有是言也。今日在朝之臣。雖難責之以伯禹周公之事。而我殿下好善來諫之度。倘能無遜於大舜成王。則亦豈無危言讜論。可以匡直而弼違者耶。臣愚死罪。我殿下求言之敎。雖甚懇到。來諫之誠。猶欠篤至。致使群下。多媕婀之態。少謇諤之風。寧抵於不言之罪。不敢爲觸諱之論。似此氣像。決非治平之規模。臣於是。自不勝仰屋而長歎也。古人有言曰。城門閉。言路開。城門開。言路閉。今殿下遇災而求直言。或近於當亂而開言路。曷若求言於無災之時。諮治於未亂之前。其言可用則採以用之。又從而寵其人。言不可用則寬而容之。不至於罪其人。必使骨鯁之言。日陳於前。芻蕘之說。無隱於下。則雖或不幸而値水旱饑饉之災。講究已熟。規畫素定。無至有倉黃窘急之患。惟殿下念哉。嗚呼。風雨霜雹。皆或爲災。而病於稼穡。無如旱魃。烈火所焦。百穀俱萎。睠玆幾甸兩湖之地。乃是國家根本之所。而蘊隆之災。若是偏酷。今雖得雨。已判大歉。其所極救之方。必如焚溺而後。庶可以迓續幾絶之民命。未知朝家。將何措置。而臣旣有耳目之所及。敢不一陳於紸纊之下乎。臣竊觀自古以來。聚財而亡國者。踵相接也。而益下而顚邦者。未或聞焉。蓋天下之財産。不在於上則必在於下。在於上則民貧。在於下則民富。民富則國賴而安。民貧則國隨而危。孔聖所云。百姓足。君雖與不足。百姓不足。君雖與足者。誠是切至之訓也。是故古之君子。將講治國之道。先究保民之策。蠲減賑貸之方。在所當先。而邦國經費之需。抑爲其次。未聞有先國計而後民憂者。是豈無忠慮於其國而然哉。其所以急於民憂。乃所以急於國計。斯可謂知所本矣。夫何今日廟謨藩籌。必以民憂國計。判作兩件物事乃曰。民憂雖切。國計尤重。非不知民情之可矜。而其如國用之不足。何哉。此言雖近於忠慮。而實非謨國之良策。就以俵災一事言之。其於一斗之落。可出數斗之穀。則爲其官長者。必曰此足以應稅。不可以給災。哀彼農民。終歲勤苦。僅充官家之稅。未獲升斗之剩者。已是可矜之端。而守令報災於監營。則監營減削之。監營請災於廟堂。則廟堂裁抑之。監營諉之於廟堂。廟堂諉之於經費。國計民憂輕重緩急之說。蓋出於此也。以其俵災不足之故。多有白地徵稅之冤。此爲病民之第一大弊。就以簽丁一事言之。未滿數尺之兒。身入編伍之籍。已盡枯朽之骨。名出徵布之紙。此無他。良丁數少。代定至難故也。勿論州縣之大小。其於坊里之中。豈無閑遊之人。而或歸於官屬之契房。或投於各廳之募屬。或漏於豪强品官及軍門將校輩之鄰里庇護。以致苦者偏苦。逸者偏逸。此亦不可不大殺變通處也。且夫度量衡之不均。尤爲病民國之痼弊。以言乎其量。則大同之斛。大於還上之斛。田稅之斛。大於大同之斛。甚至於軍米之自鄕捧上者及宮結之差人收捧者。不用其斛而以斗捧之。其斗之大。恰受一斗五六升。爲弊之端。罔有紀極。以言乎其度。則買者之尺。長於賣者之尺。官用之尺。長於私用之尺。以至於軍布捧上之時。則爲其監色者。造作許大之尺。必擇極細之布。準其尺度之限。名雖一疋之役。實費二疋之價。以言乎其衡。則處處殊權。在在異星。斤兩分數。各自不同。買賣與受之際也。多欺詐之巧。而官用捧上之時。尤滋濫入之弊。蓋此度量衡三者。俱出黃鍾之一管。苟明於律。則三者之長短也。大小也。輕重也。俱可以次第得宜。而雖或不明於律。於是三者則不可無一王之定制。所以虞書。必以同律度量衡。爲巡狩方岳之第一先務。今玆三者之隨處異用。未有定制。以致多少之弊。貽厥生民之害者。良可慨歎。此外種種弊端。有難一一枚擧。臣姑撮其爲弊之最甚者。略此附陳。伏願殿下。特加軫念。亟令廟堂。從長稟處。其於俵災之時。必以民憂爲先。可以減分者減分。可以全減者全減。寧失於民。無冤於民。俾免白地徵稅之患。其於簽丁之時。契房募屬等許多漏落之類。逐處査正。隨闕卽充。俾免枯骨徵布之弊。其於度量衡三者。則必令水部。考準制度造出。尺稱斗斛。無有毫分參差。先置於京中各司。次送於八路監營。又使監營。依樣精造。分送於各邑。使其各邑。亦準其制。分給於各坊。使其坊曲民人。一一憑準於此。家家同此斗斛。戶戶同此尺稱。較之於京鄕則京鄕無差。準之於公私則公私無殊。吏不得弄其奸。人不得售其巧。便民之政。莫要於此。此不但一時之美制。其將爲百代之良規。豈不盛哉。凡此數條之仰勉。俱是陳腐之常談。實無足有槪於天聽。而若其愛君憂民之誠。亶出於平日惓惓之至意。更伏乞勿以人而廢其言焉。答曰。省疏具悉。勉學也。明義也。來諫也。無非切中之言。當留意。其他諸條民弊。言甚根據。難以逐條賜批。竝令廟堂。條例稟處。